
Perkátai arcrekonstrukció



A műalkotás koncepciójának rövid összefoglalása:
A Perkátai ásatásba a Magyar Képzőművészeti Egyetem által tudtam bekerülni. A régészeti feltárás során előkerülő koponyákról dokumentáció jellegű illusztrációs feladatra volt lehetőség. A feladat az volt, hogy a koponyák alapján próbáljuk meg rekonstruálni, hogyan is nézhettek ki az emberek, mikor még életben voltak. A rajzi tudás egy ilyen jellegű illusztrációs munkában elengedhetetlen. A koponya alapján történő rekonstrukcióról sohasem lehet azt állítani, hogy pontosan ábrázolja a valaha élt ember megjelenését, mivel az élő ember arca sok apró plasztikus részlet összességéből áll össze, nem is beszélve például a tekintetének nehezen megfogható sajátosságáról. Az arcrekonstrukció alapja mindig az emberi koponya. Első lépésként több nézőpontból lerajzolom a koponyát, sőt egy nézőpontot több fajta fényviszonyban is megrajzolok. A rajzolás során számos megfigyelésre tudok szert tenni. A rajzi eszközökkel való megoldás során a koponya részletei könnyebben megjegyezhetőek, mintha csupán vizuálisan tanulmányoznám a koponyát. A koponya jellegzetességei, arányai határozzák meg leginkább az emberi fej karakterét. Többszöri újrarajzolások alkalmával folyamatosan építem, kiegészítem a hiányzó részeket. Sok vázlat készül a rekonstruálások során, melyeket nem feltétlenül tartok meg, mert a legtöbb csak egy-egy kiindulópont, nem a végkifejlet. Ebben a munkámban már nem rekonstruáláson volt a hangsúly a részemről. Egy tanulmányt akartam felruházni olyan értékekkel, melyek magas fokú művészi munkává emelik. Sokkalta nagyobb hangsúlyt fektettem a kifejezésébe, és a látványosságára, persze gondosan ügyelve az anatómiájának megőrzésére, rajzi pontosságára. Ez a művem egy sorozat része, melyet mindenképp folytatni szeretnék. Sokat tanultam ebből a projektből, remélem lesz még hasonlókra lehetőségem.



